b'\n_START_ARTICLE_\nRi\xc5\xbeana (reka)\n_START_PARAGRAPH_\nRi\xc5\xbeana je okrog 14 km dolga reka v Slovenski Istri. Izvira pod kra\xc5\xa1kim robom  pri cerkvi svete Marije v bli\xc5\xbeini naselja Hrastovlje, izliva pa se v Koprski zaliv, zahodno od Sermina, prazgodovinske oz. zgodnjerimske naselbine (danes tankersko pristajali\xc5\xa1\xc4\x8de v Luki Koper ). Delno se izliva tudi v \xc5\xa0kocjanski zatok. Povpre\xc4\x8dni letni pretok reke zna\xc5\xa1a 4,6 m\xc2\xb3/s, s tem pa predstavlja najbolj vodnato reko v Koprskem primorju. Glede na koli\xc4\x8dino padavin oz. letni \xc4\x8das se vodostaj mo\xc4\x8dno spreminja, pri izviru, imenovanem Zvor\xc4\x8dek, je nihanje pretoka med 0,2 m\xc2\xb3/s in 30 m\xc2\xb3/s, rekordni pretok pa kar 112 m\xc2\xb3/s. Povr\xc5\xa1ina pore\xc4\x8dja Ri\xc5\xbeane meri 202 km\xc2\xb2 (od tega 120 km\xc2\xb2 kra\xc5\xa1ke povr\xc5\xa1ine). Reka ima skupno 12 desnih in 6 levih pritokov, najve\xc4\x8dji so Hrastovski potok, potok Rakovec ter Marte\xc5\xbein._NEWLINE_V 19. stoletju je ob Ri\xc5\xbeani delovalo 30 mlinov.'